Folketing
2012-05-08

Socialdemokraternes ordfører siger fra talerstolen, at det er usolidarisk, når man forsøger at snyde. Kan vi ikke lige få slået fast, at der ikke er nogen her, der er under mistanke for at snyde? Alle de virksomheder, vi taler om her, som vil blive ramt af lovgivningen, har vi ikke anden forventning til, end at de blot følger lovgivningen, som den er. Der er ikke noget snyderi. Der er ikke mere snyderi forbundet med det her, end når hr. Thomas Jensens partiformand, statsministeren, leaser en bil i Tyskland og sparer dansk moms. Der er ikke mere snyderi i det her, end når hr. Thomas Jensens partiformand, statsministeren, i beregningen af sin families skat udnytter, at hendes mand opholder sig en del i Schweiz og derfor ikke behøver at betale skat i Danmark. Heller ikke det er snyderi. Det er blot at følge reglerne på skatteområdet, som de er. Kan vi så ikke til sidst få hr. Thomas Jensen til at forholde sig til, at danske virksomheders konkurrenceevne bliver mindre som følge af dette forslag?